OBH 3735/1998.
Az állampolgári jogok országgyűlési biztosának jelentése
Előadó: Nagy Tiborné

A vizsgálat megindulása:

A panaszos 1998. júniusában fordult az országgyűlési biztoshoz. Beadványában azt sérelmezte, hogy háza előtt a csapadékvíz elvezetés megoldatlan, illetve a meg nem felelő vízelvezetés miatt a közterületről az ő telkére folyik a víz. A házának a fala ázik, az épület több helyen, jelentősen megrepedezett. Több év óta sikertelenül kérte a hatóságokat, az önkormányzatot a helyzet megoldására. Vizsgálatomat az Alkotmány 13. § (1) bekezdésében biztosított, a tulajdonhoz való jogával, valamint a jogbiztonsághoz való jogával összefüggésben a panaszost ért sérelem gyanúja miatt indítottam.

Az ügyben megkerestem az illetékes önkormányzatot, építési hatóságot és a közlekedési, hírközlési és vízügyi minisztert.

A megállapított tényállás:

A panaszos háza előtt útkorszerűsítés, víz- és szennyvíz vezeték építés történt. Ennek során részben betemették a korábban funkcionáló nyílt árkot, mely a csapadékvizet elvezette. Az út egy szakaszán sekély fenékmélységgel, szűk keresztmetszetű átereszekkel, helyenként "kontra eséssel" kialakítottak egy betonlapokkal burkolt árkot. Az árok lefolyástalan, nem kötötték össze a csapadékvíz továbbszállítására alkalmas befogadóval. A panaszos folyamatos beadványaira az önkormányzat az árkot meghosszabbította. Ez azonban még ezután sem küszöbölte ki annak lehetőségét, hogy az útról az érintett, egyébként sem kifogástalan műszaki állapotú ház falához, illetve az előkertbe folyva a víz, ott szikkadjon el.
A panaszos különböző beadványaira a hatóságok érdemi határozatot nem hoztak.

A vizsgálat megállapításai:

Az országgyűlési biztosi vizsgálat közben a panaszos 1999. októberben a Mosonmagyaróvári Városi Bíróságon a községi önkormányzat ellen államigazgatási jogkörben okozott kár, illetve kártérítés megfizetése iránt pert indított. Erről 2000. január 19-én tájékoztatott a község polgármestere.

Az állampolgári jogok országgyűlési biztosáról szóló 1993. évi LIX. tv. 16. § (1) bekezdése szerint: "Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva."
A 29. § (1) bekezdése szerint: "E törvény alkalmazásában hatóság:
a) az államhatalmi, államigazgatási feladatot ellátó szerv;
b) az államigazgatási jogkörben eljáró egyéb szerv;
c) a fegyveres erők;
d) a rendőrség, a rendészeti szerv;
e) a nemzetbiztonsági szolgálatok;
f) az igazságügyi szerv - kivéve a bíróságot -;
g) a helyi önkormányzat;
h) a bíróságon kívüli jogvitát kötelező érvénnyel eldöntő szerv."

Ezért megállapítottam, hogy - annak ellenére, hogy vizsgálatomat már lefolytattam - intézkedni nem áll módomban.
A panaszos által sérelmezettek a peres eljárásban bizonyíthatók és érvényesíthetők.

Budapest, 2000. január 24.

Gönczöl Katalin